b'\n_START_ARTICLE_\nVir, Dom\xc5\xbeale\n_START_SECTION_\nPustna de\xc5\xbeela\n_START_PARAGRAPH_\nNajbolj znan vsakoletni dogodek Vira je, ko se predmestje spremeni v Pustno de\xc5\xbeelo. Dom\xc5\xbealski \xc5\xbeupan simboli\xc4\x8dno preda klju\xc4\x8d pustnemu \xc5\xbeupanu, ki je na oblasti naslednjih 14 dni. Takrat je na Viru prepovedano delo, cenej\xc5\xa1e vino v lokalih in vrhunec dogodka, pustni karneval pustnega Stri\xc4\x8dka z Vira.\n_START_SECTION_\n\xc5\xa0portni park\n_START_PARAGRAPH_\nSredi\xc5\xa1\xc4\x8de \xc5\xa1porta in rekreacije na Viru je \xc5\xa0portni park Vir, kjer ima glavno vlogo \xc5\xa0portno in nogometno dru\xc5\xa1tvo Vir (NK Vir). _NEWLINE_Nogometni klub Vir( NK Vir) je bil ustanovljen leta 1980, znotraj kluba aktivno delujejo \xc4\x8dlani NK Vir, Veterani NK Vir, \xc5\xbdenski nogometni klub Vir(\xc5\xbdNK Vir) ter otro\xc5\xa1ka in mladinska nogometna \xc5\xa1ola NK Vir(selekcije od U-5 DO U-12).\n_START_SECTION_\nUlice od A do \xc5\xbd\n_START_PARAGRAPH_\nPosebnost Vira so ulice, te so imenovane po abecednem vrstnem redu. Prva ulica je Alja\xc5\xbeeva, aleja do vseh ostalih je Bukov\xc4\x8deva. Ulice si sledijo po abecedi, zato za ulico Zrinjskega sledi \xc5\xbdnidar\xc5\xa1i\xc4\x8deva. Prvotno je tako obstajala tudi ulica na C, ki pa je ni ve\xc4\x8d. Na\xc4\x8drtovalec tega vrstnega reda si je kot ulico na C zamislil Cojzovo. Nazori, ki jih je v jezikoslovju zagovarjal Vuk Stefanovi\xc4\x87 Karad\xc5\xbei\xc4\x87, se v sloven\xc5\xa1\xc4\x8dini, kot ka\xc5\xbee, v nasprotju z na\xc4\x8drtoval\xc4\x8devimi pri\xc4\x8dakovanji, niso uveljavili in je bila ta ulica kasneje pre\xc4\x8drkovana v Zoisovo.\n_START_SECTION_\n\xc4\x8cetrtna skupnost Toma Brejca Vir\n_START_PARAGRAPH_\nNaselja znotraj skupnosti sta \xc5\xa1e Koli\xc4\x8devo in Podre\xc4\x8dje. Tu se nahaja Kulturni dom Toma Brejca, kjer prirejajo razne prireditve in predstave. Imajo tudi prostovoljno gasilsko dru\xc5\xa1tvo Vir. Tu ni osnovne \xc5\xa1ole zato otroci hodijo v osnovno \xc5\xa1olo Dob in v osnovno \xc5\xa1olo Rodica. Od leta 1998 ima tudi svojo \xc5\xbeupnijo. Sedaj so zgradili novej\xc5\xa1o in modernej\xc5\xa1o cerkev sv. Jo\xc5\xbeefa, ki je zamenjala majhno leseno kapelo.'